Manu moet kies tussen Rose of Franse fortuin | Netwerk24
Engeland se stormram-senter Manu Tuilagi sê hy wil ná die voltooiing van die Sesnasies-reeks diep oor sy rugbytoekoms gaan besin.
Die Engelse senter Manu Tuilagi is by 'n kruispad in sy loopbaan. Foto: Getty Images
Dié 27-jarige se kontrak met die Leicester Tigers verstryk aan die einde van die seisoen en hy word verbind met 'n lonende skuif na die Paryse klub Racing 92.
Indien Tuilagi egter die Engelse kanaal oorsteek, sal dit vir eers 'n einde aan sy toetsloopbaan bring. Die rede daarvoor is dat die Engelse Rugbyunie (RFU) slegs spelers kies wat hul klubrugby in die Engelse Premierliga speel.
Tuilagi se toetsloopbaan is vir etlike jare deur beserings ontwrig, maar hy het vanjaar 'n suksesvolle terugkeer in die Sesnasies-reeks gemaak en dít sal ook swaar op sy gemoed weeg.
"Dit gaan die moeilikste besluit van my loopbaan wees. Daar is baie op die spel," het Tuilagi aan verslaggewers gesê.
"Vir nou is my fokus uitsluitlik op Engeland en die Sesnasies-reeks en ek is uiteraard ook toegewyd aan Leicester en lief vir dié klub.
"Ek sal ná hierdie Sesnasies-veldtog alle opsies tot my beskikking moet opweeg en uiteindelik 'n besluit neem."
Tuilagi het in die openingswedstryd teen Ierland die eerste keer in vyf jaar 'n wedstryd vir Engeland begin en het sy plek vir die kragmetings met Frankryk en Wallis behou.
Die Rose se volgende kragmeting is 'n tuiswedstryd op 9 Maart teen Italië. Hul laaste wedstryd is die daaropvolgende week teen Skotland – ook op Twickenham.